IZVEDBENI SKLEP KOMISIJE

z dne 19. oktobra 2016

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta v Uradnem listu Evropske unije ter sklicu na objavo specifikacije proizvoda za ime v vinskem sektorju

(Terrasses du Larzac (ZOP))

(2016/C 386/07)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

Pogoji iz členov 93 do 96, člena 97(1) in členov 100 do 102 Uredbe (EU) št. 1308/2013 so izpolnjeni.

SKLENILA:

Edini člen

Enotni dokument iz člena 94(1)(d) Uredbe (EU) št. 1308/2013 in sklic na objavo specifikacije proizvoda za ime „Terrasses du Larzac“ (ZOP) sta določena v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper zaščito imena iz prvega odstavka tega člena v dveh mesecih od datuma objave.

(1) UL L 347, 20.12.2013, str. 671.

PRILOGA

ENOTNI DOKUMENT

1. Ime za registracijo

Terrasses du Larzac

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Gre za suha, mirna rdeča vina škrlatne ali granatne barve, včasih z odtenki črne. Vsebnost fermentiranega sladkorja za vina, ki se tržijo v velikih količinah ali pakirana, ne presega 3 g/l. Aroma vin je prefinjena in bogata: prevladujejo arome rdečega sadja (češnje, maline …), črnega sadja (robidnice, ribez) in začimb (poper, nageljnove žbice …), dopolnjujejo pa jih arome sladkega korena, črnih oliv, vijolic in note praženega ter vonji garige (brin, timijan, lovor …). Prav tako v njih najdemo note usnja, sena ali tobaka. V ustih so vina bogata z dobro taninsko strukturo, a ostajajo elegantna. Čutiti je note zrelega sadja in začimb.

Splošne analitične lastnosti

Največji delež skupnega alkohola (v vol. %) Najmanjši dejanski delež alkohola (v vol. %) 12 Najnižja skupna vsebnost kisline v tisočinkah enote na liter Najvišja vsebnost hlapnih kislin (v tisočinkah enote na liter) Najvišja skupna vsebnost žveplovega dioksida (v miligramih na liter)

5. Enološki postopki

a. Osnovni enološki postopki

Enološki postopek

Vsakršna toplotna obdelava trgatve nad 40 °C je prepovedana.

Prepovedana je uporaba koščkov lesa.

Poleg zgornjih določb morajo v zvezi z enološkim postopkom vina upoštevati vse obveznosti na ravni Unije ter iz zakonika o kmetijstvu in morskem ribištvu.

Vzgoja vinske trte:

— najmanjša gostota zasaditve vinske trte je 4 400 brajd na hektar,

— razmak med vrstami brajd ne sme biti večji od 2,25 metra,

— vsaka brajda ima na razpolago največ 2,25 kvadratnega metra površine. Ta površina se pridobi tako, da se zmnoži razdalja med vrstami z razdaljo med brajdami v isti vrsti,

— namakanje je dovoljeno.

b. Največji donosi

45 hektolitrov na hektar

6. Opredeljeno območje

Trgatev grozdja, proizvodnja, razvoj in staranje vina se zagotovijo na ozemlju naslednjih občin departmaja Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès, Usclas-du-Bosc.

Površina opredeljenega območja je 61 713 ha.

7. Glavne sorte grozdja

Grenache N

Carignan N

Mourvèdre N

Syrah N

8. Opis povezave

Geografsko območje sestavlja 32 občin departmaja Hérault in je omejeno:

— z apnenčastimi klifi, ki mejijo na planoto Larzac in katerih višina je med 700 in 800 metri, na severu,

— z ustjem rek Lergue in Hérault z odprto pokrajino nad prostrano ravnino Hérault v smeri morja na jugu.

Planota Larzac varuje vinogradniško območje pred vetrovi s severa. Povprečna letna količina padavin je od 800 do 900 milimetrov, temperature pa so nižje kot v preostali vinogradniški regiji Languedoc. V poletnih mesecih so temperaturne razlike med dnevi in nočmi velike ter vplivajo na fenolno zrelost grozdnih jagod. Na tem območju tla niso zelo rodovitna, voda dobro odteka, veliko je apnenčastega proda, vodne rezerve pa so omejene in globoko v tleh.

Prisotnost vinske trte v osrčju „Terrasses du Larzac“ sega v rimske čase, vendar so se vinogradi razmahnili šele v srednjem veku in ponovno v 18. stoletju z razvojem trgovine. Čeprav se je potem razvoj „Terrasses du Larzac“ prepletel z razvojem vinogradništva v regiji Languedoc, je bilo jasno, da je bil model intenzivne proizvodnje slabo prilagojen za to regijo, ki ima manj rodovitna tla in nekoliko višjo nadmorsko višino, kar naravno omejuje donos. Vina „Terrasses du Larzac“ izhajajo iz devetih tradicionalnih vinskih sort v regiji Languedoc, vinogradniki pa so to raznolikost lahko izkoristili zaradi dobrega poznavanja zemlje in z izbiro najboljših lokacij za vsako sorto ter pripravo zvrsti (cuvée) iz vsaj treh sort grozdja, da bi vsak letnik odražal identiteto njihovih vin.

Kakovost in posebne lastnosti vin „Terrases du Larzac“ so priznane od konca 50. let 20. stoletja, ko so bila ta vina klasificirana z zaščiteno označbo za vina s poreklom višje kakovosti „Coteaux du Languedoc“.

Proizvajalci vin „Terrasses du Larzac“ se zavedajo kakovosti in posebnosti njihovega naravnega okolja, zato že skoraj 20 let zahtevajo priznanje identitete svojih vinogradov. Pomemben mejnik so dosegli na podlagi letnika 2004 s priznanjem dopolnilnega geografskega imena „Terrasses du Larzac“ v okviru kontrolirane označbe porekla „Coteaux du Languedoc“.

Vpliv nadmorske višine na sredozemsko podnebje in oddaljenost od morja imata prav tako pomembno vlogo v zvezi s tipičnimi lastnostmi vin. Menjavanje toplih dni in hladnih noči med sezono zorenja grozdja pomaga pri povezovanju arom, zlasti arom začimb in rdečega sadja. Temperature, ki so nižje od obalnih, omogočajo pozno trgatev, pri čemer se ohranita prefinjenost in svežina vin. Močna svetloba in milo podnebje omogočata, da sorte grozdja izrazijo ves svoj potencial: ta rdeča vina škrlatne ali granatne barve, včasih z odtenki črne, imajo prefinjeno in bogato aromo. Prevladujejo arome rdečega sadja, črnega sadja in začimb, ki so harmonično povezane z notami sladkega korena, črnih oliv, vijolic in praženega ter z vonjem garige. Razvijejo se lahko tudi note usnja, sena, tobaka ali celo tartufov. V ustih je vino bogato z dobro taninsko strukturo ter posebnim ravnotežjem med bogatostjo in svežino. Čutiti je note zrelega sadja in začimb.

Ta vina se dobro starajo, nekatera razvijejo svoj pravi značaj po 15 ali celo 20 letih ali še pozneje.

Posebna lastnost vin je torej njihova uravnoteženost, prijetna bogatost, dobro staranje in lepo zaokrožena tipična elegantnost.

Bogata vinogradniška preteklost območja pomeni, da se je z generacijami pridobilo poglobljeno znanje o naravnem okolju. Na podlagi tega znanja je bilo mogoče različne sorte grozdja prilagoditi tlom in določiti njihova območja. Zato so to mešana vina (iz vsaj treh sort grozdja), tradicionalno proizvedena, alkoholno vrenje pa pogosto poteka dlje kot 15 dni ali celo 30 dni. Struktura vin po fermentaciji zahteva obdobje staranja, da se pridobi bogata aromatična paleta in rafinirajo tanini.

Stalno kakovost proizvodov je mogoče zagotoviti zaradi napredka proizvajalcev v vinogradih in vinskih kleteh ter tudi zaradi njihovega skupinskega truda, da so skupaj jasno opredelili profil in identiteto vina z imenom „Terrasses du Larzac“.

Gre torej za posebno geografsko situacijo, ki skupaj s sredozemsko radodarnostjo in svežino planote Larzac prispeva k posebnemu značaju vin s kontrolirano označbo porekla „Terrasses du Larzac“, proizvajalci pa jo s svojim znanjem še krepijo.

9. Bistveni dodatni pogoji

Območje v neposredni bližini

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na opredeljenem območju.

Opis pogoja:

območje v neposredni bližini, opredeljeno z izjemo za proizvodnjo, razvoj in staranje vina, obsega ozemlje občine La Vacquerie-et-Saint-Martin-de-Castries (departma Hérault).

Večja geografska enota

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

pri označevanju vin s kontrolirano označbo porekla se lahko navede večja geografska enota „Languedoc“.

Velikost črk za to večjo geografsko enoto niti po višini niti po širini ne presega polovične velikosti črk, ki sestavljajo ime kontrolirane označbe porekla.

Manjša geografska enota

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

vse neobvezne navedbe, katerih uporabo lahko v skladu z določbami Unije urejajo države članice, so zapisane s črkami, katerih velikost niti po višini niti po širini ne presega polovične velikosti črk, ki sestavljajo ime kontrolirane označbe porekla.

Sklic na objavo specifikacije

https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd